Мэлыхъуэ Мухьэмэд Нэхъупщ и къуэр
Куэдрэ хьэлъэу сымэджа нэужь дунейм ехыжащ Мэлыхъуэ Мухьэмэд Нэхъупщ и къуэр.
Ар 1945 гъэм фокIадэм и 1-м Бахъсэн районым щыщ Къызбрун ЕтIуанэ къуажэм къыщалъхуащ. Налшык дэта «Севкавэлектроприбор» заводым рабочэу лэжьэн щыщIидзащ. 1969 гъэм и фокIадэ мазэм щегъэжьауэ 1979 гъэм и гъатхэпэм нэсыху Бахъсэн къалэм дэт «Автозапчасть» заводым техническэ къэпщытэныгъэмкIэ и къудамэм и мастеру, сменэм и мастеру, продукцэр щызэпкъралъхьэ, щызэпагъавэ участкэм и мастер нэхъыжьу, а IэнатIэ дыдэм и унафэщIу щытащ. ИужькIэ зэман кIэщIкIэ Налшык и «Къэббалъкърембыттехникэ» зэгухьэныгъэмрэ вольт лъагэ аппаратурэ къыщыщIагъэкI заводымрэ щылэжьащ. 1980 гъэм «Автозапчасть» заводым продукцэр щызэпкъралъхьэ, щызэпагъавэ и участкэм и унафэщIу игъэзэжри, а IэнатIэр 1987 гъэм нэсыху ирихьэкIащ. ИужькIэ Бахъсэн дэт производствэ комбинатым и унафэщIу ягъэкIуащ.
1988 гъэм и мэкъуауэгъуэм Мэлыхъуэ Мухьэмэд «Автозапчасть» заводым и унафэщIу хахри, а къулыкъур 1997 гъэм и мазаем нэсыху иIыгъащ. 1997 — 2002 гъэхэм Мэлыхъуэ Мухьэмэд Бахъсэн муниципальнэ районым и щIыналъэ администрацэм и Iэтащхьэу щытащ. 2002 гъэм и фокIадэ мазэм «Къэббалъкъмэкъумэштехникэ» акционер зэгухьэныгъэм и правленэм и тхьэмадэу ягъэуващ, 2003 гъэм и мэлыжьы-хьым щегъэжьауэ 2010 гъэм и дыгъэгъазэм нэсыху «Къэббалъкъмелиоводхоз» управленэ» федеральнэ къэрал IуэхущIапIэм и унафэщIу лэжьащ.
Сыт хуэдэ IэнатIэ пэрымытами, Мэлыхъуэ Мухьэмэд зи IэщIагъэм хуэIэкIуэлъакIуэ, жэуаплыныгъэшхуэ зыхэлъ цIыхуу, промышленностым и къызэгъэпэщакIуэ IэкIуэлъакIуэу, унафэщI губзыгъэу зыкъигъэлъэгъуащ.
Мэлыхъуэ Мухьэмэд Нэхъупщ и къуэр жылагъуэ лэжьыгъэми жыджэру хэтащ. Ар мызэу КПСС-м и обкомым, райкомым хагъэхьащ, КъБР-м и Парламентым, Бахъсэн район советым, Бахъсэн къалэ советым я депутату хахащ.
Апхуэдэ егугъуныгъэмрэ емызэшыж лэжьыгъэмрэ яхуэфэщэн пщIэ ягъуэтащ. Абы Лъэпкъхэм я Зэныбжьэгъугъэ орденыр, медаль куэд къыхуагъэфэщащ, Къэбэрдей-Балъкъэр Республикэм и ЩIыхь тхылъыр къратащ, «РСФСР-м щIыхь зиIэ и машинэухуакIуэ» цIэр къыфIащащ.
Ныбжьэгъу пэжу, гулъытэ зыхэлъ унафэщIу, унагъуэлI нэсу дунейм тета Мэлыхъуэ Мухьэмэд Нэхъупщ и къуэр зэи ящыгъупщэнкъым абы дэлэжьахэм, зыцIыхуу щытахэм.
Балъкъыз А. Хь., Сэбан Р. К., Ахъуэбэч А. Н., Къэзан З. Н.,
Ует А. З., БешкIур А. Т., ПщыукI М. С.,
Тохъутэмыщ М. З., Къаскъул Хь. Къ., Вындыжь
А. Хь., Абазэ А. Ц., Къаздэхъу О. Гъу.
